*Návrh*

VYHLÁŠKA  
Ministerstva životného prostredia Slovenskej republiky

z .........2024,

ktorou sa upravujú podrobnosti o obsahu žiadosti o overenie odbornej spôsobilosti na spracovanie dokumentácie krajinného plánovania a o spôsobe overenia odbornej spôsobilosti

Ministerstvo životného prostredia Slovenskej republiky podľa § 21 písm. b) zákona č. .../2024 Z. z. o krajinnom plánovaní a o zmene a doplnení niektorých zákonov ustanovuje:

**§ 1**

(1) Žiadosť o overenie odbornej spôsobilosti na spracovanie dokumentácie krajinného plánovania (ďalej len „odborná spôsobilosť“) a o spôsobe overenia odbornej spôsobilosti obsahuje meno a priezvisko, titul, rodné číslo, dátum narodenia a adresu trvalého pobytu žiadateľa, emailovú adresu a telefónne číslo.

(2) K žiadosti o overenie odbornej spôsobilosti sa priloží

a) doklad o dosiahnutom vzdelaní príslušného smeru s uvedením špecializácie,

b) profesijný životopis s uvedením dĺžky a zameraním praxe, stručný prehľad doterajšej činnosti,

c) údaje potrebné na vyžiadanie výpisu z registra trestova súhlas s ich spracovaním.

(3) Žiadosť o overenie odbornej spôsobilosti sa podáva ministerstvu a má platnosť jeden rok.

(4) Ak žiadosť o overenie odbornej spôsobilosti neobsahuje náležitosti podľa odsekov 1 a 2, ministerstvo vyzve žiadateľa na jej doplnenie do 30 dní odo dňa doručenia výzvy. Ak žiadateľ v tejto lehote požadované údaje nedoplní, ministerstvo sa nebude žiadosťou ďalej zaoberať.

**§ 2**

(1) Odborná spôsobilosť sa získava odbornou prípravou, ktorá sa končí skúškou.

(2) Organizačné práce spojené s odbornou prípravou a vykonaním skúšky zabezpečí vzdelávacie zariadenie poverené ministerstvom.

(3) Skúška sa vykonáva pred skúšobnou komisiou, ktorej členov vymenúva a odvoláva minister životného prostredia Slovenskej republiky. Skúšobnú komisiu tvoria predseda komisie a členovia komisie vymenovaní zo zamestnancov ministerstva a z odborníkov z praxe. Skúšobná komisia má nepárny počet členov. Podrobnosti o zložení a činnosti skúšobnej komisie, ako aj o priebehu skúšky upraví skúšobný poriadok.

(4) Skúška sa hodnotí klasifikačnými stupňami "vyhovel" alebo "nevyhovel". Skúšobná komisia po skončení skúšky bez zbytočného odkladu oznámi výsledok skúšky žiadateľovi.  
  
(5) Ak žiadateľ na skúške nevyhovel, môže podať žiadosť o opakovanú skúšku, ktorá sa uskutoční najskôr po uplynutí šiestich mesiacov odo dňa skúšky, pri ktorej nevyhovel. K žiadosti o opakovanú skúšku sa doklady podľa § 1 ods. 2 písm. a) a b) neprikladajú. Opakovanie skúšky môže byť najviac dvakrát.

(6) Žiadateľ sa stáva odborne spôsobilou osobou, ak bol po vykonaní skúšky hodnotený klasifikačným stupňom "vyhovel". Odborne spôsobilú osobu ministerstvo zapíše do zoznamu spracovateľov dokumentácie krajinného plánovania, ktorý zverejňuje ministerstvo najmenej raz ročne na svojom webovom sídle.

(7) Odborne spôsobilej osobe vydá ministerstvo do 30 dní odo dňa vykonania skúšky osvedčenie o odbornej spôsobilosti.

**§ 3**

Táto vyhláška nadobúda účinnosť.....